هر حالدا، رضا براهنی داک همصدری، میللت وکیلی، خالق شاعری صابیر روستم خانلینین دعوتلیسی اولاراق باکی یا گلدی، بیر چوخ گؤروشلر کئچیردی، بیر سیرا تدبیرلره قاتیلدی و کانادایا قاییتدی. من سفردن بیر ایز قالسین دئیه، ر.براهنینین کیچیک ده اولسا، بیر کیتابینی نشر ائتمک تشببوثونو قالدیردیم. صابیر بی بو تشببوثو دستکلهدی و اونون سعیی ایله یازیچی هله باکی دا ایکن منیم ترتیب ائتدیگیم “رضا براهنی: شئیرلر، موصاحیبهلر، آراشدیرما” آدلی کیتاب “قانون” نشریاتیندا ایشیق اوزو گؤردو.
ر.براهنینین بیوقرافیاسینین باشلیجا مقاملارینی عکس ائتدیرن قیسا تانیتما یازیسی ایله آچیلان کیتابا گؤرکملی ادیبین 20-دن آرتیق شئیری، ایکی موصاحیبهسی و بیر آراشدیرماسی داخیل ائدیلمیشدیر. “شئیرلر” بؤلمهسینده دوکتور علی قرهجهلونون فارسجادان چئویردیگی “تبریز شئیرلری”، مشهور “کپنکلره خیتاب” کیتابیندان سلیم بابوللا اوغلونون (9 شئیر)، بئهروز صدیقین و لاله جاوانشیرین (هرهیه 1 شئیر) ائتدیگی ترجومهلر یئر آلمیشدیر. موساهیبهلر و آراشدیرما ایسه منیم طرفیمدن ترجومه اولوناراق، چاپا حاضیرلانمیشدیر.
البته، رضا براهنی یارادیجیلیغینین میقیاسینی گؤز اؤنونه گتیردیکده (او، 60-دان چوخ کیتابین مؤللیفیدیر)، بو کیتاب، نئجه دئیرلر، دریادان بیر داملادیر، اما ایجتیماعییتیمیزی اونون شخصییتی، ادبی-تنقیدی و میللی-ایجتیماعی دوشونجهلری ایله تانیش ائتمک باخیمیندان گرکلی بیر ایشدیر. هم ده بو، ر.براهنینین آذربایجان اوخوجوسو ایله ایلک گؤروشودور. سونراکی، داها احاطهلی گؤروشلرین باش توتماسی ایسه ترجومه چی و ناشیرلریمیزدن آسیلیدیر...
azb_Arab azb_Arab azb_Arab